Oikeusministeriö 	
	
PL 25	
	
00023  VALTIONEUVOSTO	

Lainvalmisteluosaston kirje 27.6.2008, OM 02:00/2007, OM 1/021/2007

LAUSUNTO JATKOKÄSITTELYLUPAA HOVIOIKEUDESSA KOSKEVASTA KOMITEAN MIETINNÖSTÄ

Helsingin syyttäjänvirasto suhtautuu lähtökohtaisesti myönteisesti hovioikeuskäsittelyn keventämiseen erityisesti vähäisemmissä rikosasioissa. Seulontajärjestelmä ei ole tuonut kaivattua kevennystä hovioikeusmenettelyyn. Jatkokäsittelylupajärjestelmää tarvitaan seulontajärjestelmän korvaamiseksi.

Kaksinkertaisen pääkäsittelyn järjestäminen myös näytön osalta on kansainvälisesti vertailtuna hyvin harvinaista. Ihmisoikeudet eivät estä jatkokäsittelylupajärjestelmän käyttöönottamista. Syyttäjänviraston näkemyksen mukaan asian käsittelemistä uudelleen toiseen kertaan ainoastaan näytön arvioimiseksi tulisi rajoittaa vieläkin laajemmin, kuin mihin komitea on mietinnössään päätynyt. Mietinnön sivulla 192 kirjattu Mikko Könkkölän lausuma on kannatettava. Rikosasiat muodostuvat käytännössä etenkin pääkaupunkiseudulla useista vähäisistä rikoksista, joista annetaan yhtenäisrangaistus.

Laajoissa talousrikosasioissa asian uudelleen käsitteleminen ja näytön uudelleen vastaanottaminen on osoittautunut melko usein tarpeelliseksi. Pääkäsittelyt käräjäoikeuksissa ovat usein paisuneet ja käräjäoikeuksissa ei ole voitu panostaa riittävästi vaativien talousrikosasioiden käsittelyyn. 

Prosessinjohto tulisi jo käräjäoikeuksissa olla selvästi tiukempaa, jotta pääkäsittelyn rajaaminen hovioikeusvaiheessa olisi mahdollista. Myös käräjäoikeuden tuomion hyvää perustelemista vaaditaan.

Vähäisemmissä rikosasioissa jatkokäsittelylupamenettely on erityisen perusteltu. Ehdotetun oikeudenkäymiskaaren 25 a luvun 7 §:ssä on säädetty, että virallinen syyttäjä tarvitsisi jatkokäsittelyluvan, vaikka syyte sisältäisi merkittävän menettämisseuraamuksen. On ilmeistä, että menettämisseuraamusta ja oikeushenkilön rangaistusvastuuta koskevat valitukset olisivat sellaisia, että niissä lupa yleensä myönnettäisiin. Tästä tulisi olla erillinen säännös. Virallisella syyttäjällä tulisi olla vastaavalla tavoin, kuin asianomistajallakin, mahdollisuus valitukseen ilman jatkokäsittelylupaa, kun kyse on yli 10.000,- euron vaatimuksesta.

Mielestämme jatkokäsittelylupajärjestelmä on tervetullut niin riita- kuin rikosasioiden osalta. Joka tapauksessa hovioikeuskäsittely tulisi ottaa uudelleen kokonaisuutena arvioitavaksi. Tavoitteena tulisi olla muiden Euroopan maiden mukaisesti menettely, jossa voitaisiin ainoastaan tutkia käräjäoikeuden tuomion oikeellisuus. Näytön uudelleenarviointi hovioikeudessa tulisi olla poikkeusmenettelyä.

Johtava kihlakunnansyyttäjä	Heikki Poukka